





Три училища от община Разград с концерт под мотото „Пей и танцувай с нас“ по проект „Успех за теб“


На 26 юни, от 9.00 часа, на сцената на „Ронда“ в градския парк, ученици от три училища на територията на община Разград – ОУ „Елин Пелин“, с. Стражец, ОУ „Св. св. Кирил и Методий“, с. Ясеновец и ОУ „Д-р Петър Берон“, с. Осенец, ще имат възможността да представят своите музикални и творчески заложби на концерт, който ще се проведе под мотото „Пей и танцувай с нас“. Тези умения учениците са развили през учебната година по Дейност 5 „Провеждане на заниманията по интереси, междуучилищни дейности за обща подкрепа в училищното образование“  по проект „Успех за теб“.
Проект „Успех за теб“ се реализира по програма „Образование“ – 2021-2027,  съфинансирана от ЕС, чрез Европейския социален фонд, има общ бюджет в размер на 151 123 000 лева и срокът за изпълнение на дейностите му е 60 месеца. Проектът е фокусиран основно от 1. до 7. клас. Поставя се акцент върху общата и допълнителната подкрепа за ученици в риск от отпадане, както и върху обученията по български език и литература на ученици, с цел успешното им представяне на националните външни оценявания. В дейностите по проекта са заложени и занимания по интереси, междуучилищни дейности, като целта на заниманията по интереси е да се стимулира развитието на личностните качества, социалните и творчески умения и изяви на способностите на учениците в областта на науките, технологиите, изкуствата, спорта, глобалното, гражданското, здравното и интеркултурното образование, образованието за устойчиво развитие.
Основната цел на проекта е насърчаване и разгръщане на потенциала за личностно развитие на учениците за трайното им приобщаване в училищното образование и подобряване на образователните им резултати.
Включването в проект „Успех за теб“ – Дейност 5 „Провеждане на заниманията по интереси, междуучилищни дейности за обща подкрепа в училищното образование“ на ОУ „Св. св. Кирил и Методий“, с. Ясеновец през учебната година бе с група от 15 ученици от IV клас с наименование: „С магията на словото“, с ръководител г-жа Севда Салиева. Целта беше да се развият творческите и индивидуалните умения на учениците на базата на изкуството. Чрез тази дейност се създадоха и условия за творческо развитие и самоизява, както и се осмисли свободното им време. Планирани бяха разнообразни дейности - четене, драматизиране, рисуване, рецитиране, изработка на декори и др. Проведоха се 5 публични изяви в училище, тематично свързани с бележити дати и годишнини.
В чудесния свят на хармонията на звуците и ритмите децата от група „Медени звънчета“ при ОУ „Елин Пелин“, с. Стражец, с ръководител Светла Николова, работиха за развиване на музикалния слух, музикалната памет, чувството за ритъм, разучаваха и изпълняваха песни, музикални игри и танци, и изграждаха умения за сценична изява. 
Третият участник в програмата – ОУ „Д-р Петър Берон“, с. Осенец ще представи своите умения с песни, танци и хумористичен скеч, под ръководството на г-жа Стойна Добрева.
[bookmark: _GoBack]Творческите дейности, които се реализираха по проект „Успех за теб“ допринесоха за стимулиране талантите на учениците, за повишаване на тяхната мотивация, за развиване на личното творчество, на танцовото, музикалното, театралното изкуство в училище.
Междуучилищните дейности, които се провеждат с ученици от две или повече училища под формата на концерти, състезания, конкурси, дебати и други форми, ще дадат изява на учениците, ще повишат мотивацията им, а също ще осигурят споделяне и популяризиране на добри педагогически практики.
На сцената на 26 юни участниците в проекта, с голямо вълнение и ентусиазъм, ще изпълнят песни и танци, ще представят парад на любими герои, хумористични скечове, ще ни пренесат в света на приказките.
Събитието ще приключи с рисунка на асфалт.



